Bratislava 20. marca (TASR) - Legislatívna rada vlády (LRV) odporučila vláde SR, aby vyslovila súhlas s novým znením návrhu zákona o Slovenskej akadémii vied (SAV). Zareagovala tak na informácie v médiách, ktoré upozornili na "prežité" formulácie v návrhu právnej normy. Návrh totiž ustanovoval, že SAV a najmä jej pracovníci majú byť oddaní socialistickej vlasti. Nový návrh už neobsahuje podobné ustanovenia, ale hovorí o postavení SAV, jej riadiacich orgánoch a kompetenciách. Najvyšším orgánom SAV bude snem, ktorý budú tvoriť zástupcovia akademickej obce, povedal počas dnešného rokovania LRV jej predseda Ľubomír Fogaš.
Samosprávnymi orgánmi SAV budú snem, vedecká rada, predseda a predsedníctvo. Legislatívci sa domnievajú, že bude potrebné doriešiť vzťah návrhu právnej normy k zákonu o štátnej komisii pre udeľovanie vedeckých hodností. Zákon podľa Fogaša už nemá opodstatnenie, pretože napríklad doktorát udeľujú vedecké rady vysokých škôl alebo vedecká rada SAV.
SAV bude uskutočňovať základný výskum vo vybraných odboroch prírodných, technických a spoločenských vied a na základe zmluvy bude môcť realizovať aj aplikovaný výskum, orientovaný na hospodársku a spoločenskú prax, najmä vo forme expertnej, poradenskej a vedecko-vzdelávacej činnosti. Predpokladá sa aj jej vydavateľská činnosť a spoluúčasť na šírení výsledkov základného výskumu.
Legislatívna rada vlády pokračuje v prerokovávaní návrhov zákonov o Slovenskej televízii a Slovenskom rozhlase, pričom v prípade návrhu zákona o STV nedospela ani k väčšinovému odsúhlaseniu príslušných ustanovení. Fogaš dodal, že problematické je predovšetkým postavenie rady STV, ktorú bude voliť parlament. Zatiaľ sa však nepodarilo vyjasniť jej vzťah k ostatným riadiacim inštitúciám STV.